
Előterjesztés

a Közgyűlés részére

Tisztelt Közgyűlés!
A Fővárosi Közgyűlés 2011. szeptember 21-i ülésén döntött arról, hogy kezdeményezi a Honvédelmi Minisztérium Hadfelszerelési és Vagyonfelügyeleti Főosztályánál, mint vagyonkezelőnél a Honvédelmi Minisztérium Hadtörténeti Intézet és Múzeum által felajánlott HR 01-89 rendszámú UAZ típusú terepjáró gépkocsi ingyenes tulajdonba adását.
Az állami vagyonról szóló 2007. évi CVI. törvény (a továbbiakban: Vtv.) 3. § (1) bekezdése értelmében az állami vagyon feletti tulajdonosi jogok és kötelezettségek összességét – ha törvény eltérően nem rendelkezik – az állami vagyon felügyeletéért felelős miniszter gyakorolja, aki e feladatát – többek között – a Magyar Nemzeti Vagyonkezelő Zrt. útján látja el. 
A Vtv. 33. §-ának (1) bekezdése szerint állami vagyon tulajdonjogának átruházására – ha törvény eltérően nem rendelkezik – kizárólag a Magyar Nemzeti Vagyonkezelő Zrt. jogosult. A Vtv. 36. § (2) bekezdés c) pontja alapján az állami vagyon tulajdonjoga helyi önkormányzat javára ingyenesen átruházható törvényben vagy törvény felhatalmazása alapján kiadott jogszabályban foglalt feladatai elősegítése érdekében.
A vagyonkezelő Honvédelmi Minisztérium Hadfelszerelési és Vagyonfelügyeleti Főosztály értesítette a Fővárosi Önkormányzatot, hogy a Magyar Nemzeti Vagyonkezelő Zrt. igazgatósága döntött a Honvédelmi Minisztérium vagyonkezelésében lévő egyes ingóságok – köztük az általunk kért UAZ terepjáró gépkocsi – térítésmentes önkormányzati tulajdonba adásáról, s egyúttal megküldte a Magyar Nemzeti Vagyonkezelő Zrt. és a Honvédelmi Minisztérium által elfogadott megállapodás tervezetet.
Jelen előterjesztés tárgya az állami vagyonba tartozó vagyontárgy ingyenes önkormányzati tulajdonba adásáról szóló megállapodás jóváhagyása, aláírása, valamint fővárosi önkormányzati vagyon (terepjáró gépkocsi) ingyenes használatba adása – közfeladata ellátása érdekében - a Fővárosi Állat-és Növénykert részére.
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) sz. Főv. Kgy. rendelet (a továbbiakban: Vagyonrendelet) 44. § b) pontja szerint a Fővárosi Önkormányzat ingyenes vagy kedvezményes vagyonszerzése esetén 50 millió Ft értéket el nem érően a Gazdasági Bizottság határoz. A Vagyonrendelet 45. § (1) bekezdése szerint a fővárosi vagyon tulajdonjogának ingyenes vagy kedvezményes, bármely jogcímen történő átruházásáról, vagy a vagyon egyéb módon történő, ingyenes vagy kedvezményes hasznosításáról – értékhatártól függetlenül – a Fővárosi Közgyűlés dönt, minősített szavazattöbbséggel, ezért a Fővárosi Önkormányzat a Gazdasági Bizottságra átruházott hatáskörét az 55/2010. (XII.9.) Főv. Kgy rendelet a Fővárosi Önkormányzat Szervezeti és Működési Szabályzata 45. § (7) bekezdése alapján eseti jelleggel vonja magához.
A Vagyonrendelet 45. § (7) bekezdése alapján a Fővárosi Közgyűlés az átvett vagyonelemet (terepjáró gépkocsi) a Fővárosi Állat-és Növénykert részére - közfeladatainak ellátásához - ingyenes használatba adja.

Határozati javaslat

A Fővárosi Közgyűlés úgy dönt, hogy:

a Gazdasági Bizottságra átruházott hatáskörét a Fővárosi Önkormányzat Szervezeti és Működési Szabályzatáról szóló 55/2010. (XII.9.) Főv. Kgy rendelet 45. § (7) bekezdése alapján eseti jelleggel magához vonja és jóváhagyja, megköti a Honvédelmi Minisztérium Hadtörténeti Intézet és Múzeum által felajánlott HR 01-89 rendszámú UAZ típusú terepjáró gépkocsi ingyenes tulajdonba adásáról szóló, a Magyar Nemzeti Vagyonkezelő Zrt., a Honvédelmi Minisztérium és Budapest Főváros Önkormányzata közötti megállapodást az 1. számú melléklet szerinti tartalommal, és felkéri a főpolgármestert az aláírásra.
határidő:	a döntést követő 30 napon belül
felelős: 	főpolgármester

a Fővárosi Önkormányzat a HR 01-89 rendszámú UAZ típusú terepjáró gépkocsit a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) sz. Főv. Kgy. rendelet 45. § (7) bekezdése értelmében közfeladatainak ellátásához ingyenes használatba adja a Fővárosi Állat-és Növénykert részére, jóváhagyja, megköti az erről szóló megállapodást a 2. számú melléklet szerinti tartalommal, és felkéri a főpolgármestert az aláírásra.
határidő:	a Fővárosi Önkormányzat által történt átvételt követő 10 napon belül
felelős: 	főpolgármester

Határozathozatal módja: minősített szavazattöbbség

Budapest, 2012. március „…”.

mellékletek:
MEGÁLLAPODÁS állami vagyonba tartozó vagyontárgyak ingyenes önkormányzati tulajdonba adásáról
MEGÁLLAPODÁS fővárosi vagyon ingyenes használatba adásáról

